b'\n_START_ARTICLE_\nItse valtiaat\n_START_SECTION_\nKuvaus\n_START_PARAGRAPH_\nItse valtiaiden pilottijakso oli seitsem\xc3\xa4n minuutin mittainen. Sen animaatiototeutuksesta vastasi animaatiostudio Anima Vitae. Pilottijakso l\xc3\xa4hetettiin 14. huhtikuuta 2001. \xc3\x84\xc3\xa4nin\xc3\xa4 jaksossa olivat Mika Ala-Panula ja Jukka Puotila._NEWLINE_Itse valtiaiden muut jaksot olivat viidentoista minuutin mittaisia. Lis\xc3\xa4ksi tuotantokausien p\xc3\xa4\xc3\xa4tteeksi oli tehty pitki\xc3\xa4 erikoisohjelmia: uutenavuotena 2002 Itse valtiaat \xe2\x80\x93 Avaruusmusikaali, toukokuussa 2003 Operation ESC, uutenavuotena 2003 Itse valtiaat \xe2\x80\x93 Kuningasmusikaali, jouluna 2004 Itse valtiaat \xe2\x80\x93 Urheilumusikaali, uutenavuotena 2005 Itse valtiaat \xe2\x80\x93 Agenttimusikaali ja uutenavuotena 2006 Itse valtiaat -l\xc3\xa4nkk\xc3\xa4ri: Haaveratsastajat. Erikoisjaksot ovat Operation ESC:t\xc3\xa4 ja L\xc3\xa4nkk\xc3\xa4ri: Haaveratsastajia lukuun ottamatta olleet musikaaleja, joissa hahmot on laitettu laulamaan tunnettuja iskelmi\xc3\xa4 uusin poliittisin sanoin. Laulut ovat samaan aikaan julkaistu my\xc3\xb6s levyill\xc3\xa4.\n_START_SECTION_\nVastaanotto\n_START_PARAGRAPH_\nItse valtiaat her\xc3\xa4tti pahennusta er\xc3\xa4iss\xc3\xa4 poliittisissa piireiss\xc3\xa4. Kokoomusnuoret vaati maaliskuussa 2004 sarjaa hyllytett\xc3\xa4v\xc3\xa4ksi, koska heid\xc3\xa4n mielest\xc3\xa4\xc3\xa4n se keskittyi ep\xc3\xa4tasapuolisesti kokoomuksen silloisen puheenjohtaja Ville It\xc3\xa4l\xc3\xa4n ja yleisemminkin kokoomuksen julkisuuskuvan pahentamiseen. It\xc3\xa4l\xc3\xa4 esitettiin sarjassa lapsellisena, t\xc3\xa4ysistunnoissa nukkuvana, Turun murretta v\xc3\xa4\xc3\xa4nt\xc3\xa4v\xc3\xa4n\xc3\xa4 tomppelina. Asia otettiin puheeksi mediassa, kun julkaistiin jakso nimelt\xc3\xa4 "\xc3\x84KS-arkisto", jonka lopussa It\xc3\xa4l\xc3\xa4 tuomittiin "poliittiseen unohdukseen". It\xc3\xa4l\xc3\xa4 itsekin kertoi uskovansa, ett\xc3\xa4 ohjelma vahingoitti h\xc3\xa4nen julkisuuskuvaansa. H\xc3\xa4nen mukaansa se luultavasti vaikutti siihen, ett\xc3\xa4 h\xc3\xa4n joutui eroamaan kokoomuksen puheenjohtajan paikalta. Maaliskuussa 2006 keskustan p\xc3\xa4\xc3\xa4-\xc3\xa4\xc3\xa4nenkannattaja Suomenmaa valitti p\xc3\xa4\xc3\xa4kirjoituksessaan, ett\xc3\xa4 Itse valtiaiden ja Uutisvuodon "p\xc3\xa4\xc3\xa4juonteeksi on jo kauan sitten muodostunut poliittisen keskustan jauhaminen suohon" ja muita n\xc3\xa4lvit\xc3\xa4\xc3\xa4n vain n\xc3\xa4\xc3\xb6n vuoksi._NEWLINE_Sarja sai kuitenkin my\xc3\xb6s paljon kiitosta ja oli Suomen katsotuimpia tv-ohjelmia. Sarja palkittiin vuonna 2002 parhaan viihdeohjelman Venla-palkinnolla. Keskustan kansanedustaja, entinen eduskunnan varapuhemies ja Itse valtiaiden loppuaikoina puolustusministerin\xc3\xa4 toiminut Seppo K\xc3\xa4\xc3\xa4ri\xc3\xa4inen kertoi pit\xc3\xa4v\xc3\xa4ns\xc3\xa4 h\xc3\xa4nt\xc3\xa4 esitt\xc3\xa4v\xc3\xa4st\xc3\xa4 hahmosta ja vihreiden Osmo Soininvaara harmitteli sit\xc3\xa4, ettei tuolloin Itse valtiaissa esiintynyt ket\xc3\xa4\xc3\xa4n vihre\xc3\xa4\xc3\xa4 poliitikkoa._NEWLINE_Helsingin Sanomissa julkaistiin sarjasta negatiivisia arvioita. Jukka Kajava ja Jyrki R\xc3\xa4ikk\xc3\xa4 totesivat animaatiosarjan tuottamisen olevan niin hidasta, ett\xc3\xa4 Itse valtiaat ei kyennyt kommentoimaan tuoreita politiikan tapahtumia vaan j\xc3\xa4i toistamaan samoja karikatyyrej\xc3\xa4 jaksosta toiseen. Katja Martelius irvaili sarjan olleen niin yhteiskuntakriittinen, ett\xc3\xa4 "poliitikot loukkaantuivat, jos eiv\xc3\xa4t saaneet omaa hahmoaan pelleilem\xc3\xa4\xc3\xa4n sarjaan".\n_START_SECTION_\nVakiorepliikit\n_START_PARAGRAPH_\nOsalla Itse valtiaiden hahmoista oli vakiorepliikkej\xc3\xa4 tai sanontoja, joita ne lausuivat hyvin usein. N\xc3\xa4it\xc3\xa4 olivat Ben Zyskowiczin hey come on, Sauli Niinist\xc3\xb6n jep jep, Paavo Lipposen voi sit\xc3\xa4/t\xc3\xa4t\xc3\xa4 [jonkin asian] m\xc3\xa4\xc3\xa4r\xc3\xa4\xc3\xa4 (esim. jaksossa YKsta p\xc3\xa4iv\xc3\xa4\xc3\xa4 syksyll\xc3\xa4 2002: Voi sit\xc3\xa4 Keskustan nuoleskelun ja sit\xc3\xa4 Ahon mielistelyn m\xc3\xa4\xc3\xa4r\xc3\xa4\xc3\xa4 ja v\xc3\xa4h\xc3\xa4n my\xc3\xb6hemmin samassa jaksossa voi t\xc3\xa4t\xc3\xa4 ristivedon m\xc3\xa4\xc3\xa4r\xc3\xa4\xc3\xa4), Matti Vanhasen surkeatahan t\xc3\xa4m\xc3\xa4 on ja voi voi, Seppo K\xc3\xa4\xc3\xa4ri\xc3\xa4isen perskuta tai perskutarallaa, Mauri Pekkarisen on perin x:\xc3\xa4\xc3\xa4 (esim. on perin selv\xc3\xa4\xc3\xa4, on perin oudoksuttavaa), Esko Ahon mit\xc3\xa4 minuun tulee, Martti Ahtisaaren peijoona soikoon sek\xc3\xa4 Eero Hein\xc3\xa4luoman naturamenttoo. Sarjan varhaisemmilla tuotantokausilla keskustalaiset poliitikot k\xc3\xa4yttiv\xc3\xa4t usein \xe2\x80\x9dsalaista Keskusta-tervehdyst\xc3\xa4\xe2\x80\x9d, jonka yhteydess\xc3\xa4 kuultiin muun muassa erilaisten kotiel\xc3\xa4inten \xc3\xa4\xc3\xa4ni\xc3\xa4.\n_START_SECTION_\nMuuta tuotantoa\n_START_PARAGRAPH_\nItse valtiailta on ilmestynyt televisiosarjan lis\xc3\xa4ksi:'